Παιχνίδι για τρεις αναμένεται να αποδειχθούν σε λίγο καιρό οι τηλεπικοινωνίες, με την πώληση της Forthnet να οδηγεί σε περαιτέρω συγκέντρωση της αγοράς. Λίγο πριν η σταθερή επικοινωνία και η διασυνδεσιμότητα περάσουν σε νέα γενιά με τις επενδύσεις σε 5G και τις οπτικές ίνες, το τηλεπικοινωνιακό τοπίο διαφοροποιείται και οι βασικοί του παίκτες προσπαθούν να εκμεταλλευτούν κάθε μέσο, όπως αυτό των τηλεοπτικών πλατφορμών, για να διευρύνουν το μερίδιο αγοράς τους.

Οι ζυμώσεις που έχουν ξεκινήσει ήδη από τα προηγούμενα χρόνια δείχνουν να παίρνουν την τελική τους μορφή μετά το πρόσφατο, αν και διστακτικό, βήμα που έγινε στην χρονοβόρα διαδικασία πώλησης της Forthnet. Μετά από αρκετές καθυστερήσεις επί της διαδικασίας, μέσα στην εβδομάδα επιλέχθηκε ως προτιμητέος επενδυτής στη διαδικασία πώλησης του 32,8% των μετοχών της Forthnet η «κοινοπραξία» των εταιρειών Vodafone και Wind Hellas.

Οι δύο εταιρείες θα ξεκινήσουν τις επόμενες ημέρες αποκλειστικές συζητήσεις με τη Νomura - που έχει οριστεί σύμβουλος της αγοροπωλησίας από τις πιστώτριες τράπεζες - για την απόκτηση της συμμετοχής.

Οι συνομιλίες αναμένεται να διαρκέσουν μέχρι το τέλος Γενάρη, χωρίς όμως το αποτέλεσμα να προεξοφλείται. Το προβάδισμα στις δύο τηλεπικοινωνιακές εταιρείες απέκλεισε τον Antenna, λύση που σύμφωνα με παράγοντες της αγοράς προτιμούσε η κυβέρνηση, επικαλούμενη λόγους ανταγωνισμού. Να διευκρινίσουμε βέβαια ότι το κανάλι δεν στόχευε στις σταθερές συνδέσεις της εταιρείας αλλά στους συνδρομητές της τηλεόρασης, οι οποίοι αριθμούν σύμφωνα με τα τελευταία στοιχεία τις 463 χιλιάδες - λιανική και χονδρική - σε Ελλάδα και Κύπρο. Οι συνθήκες κρίνονταν μάλιστα ιδιαιτέρως ευνοϊκές αφού οι διμερείς συμβάσεις με εννέα ΠΑΕ της Super League, οδήγησαν σε μείωση του κόστους δικαιωμάτων ελληνικού ποδοσφαίρου κατά 25% ενώ το αθλητικό περιεχόμενο της Nova ενισχύθηκε και με την προσθήκη του Ιταλικού πρωταθλήματος ποδοσφαίρου.

Vodafone και Wind από την άλλη, δεδομένου ότι πρόσφατα λάνσαραν τις δικές τους συνδρομητικές υπηρεσίες κι έχοντας διασφαλίσει αθλητικό τηλεοπτικό περιεχόμενο από την Nova, προσανατολίζονται κυρίως στους συνδρομητές broadband της εταιρείας που αριθμούν τις 555 χιλιάδες.

Να υπενθυμίσουμε ότι Vodafone και Wind είναι ήδη μέτοχοι της Forthnet, κατέχοντας 4,4% και 22,2%, αντίστοιχα. Σε περίπτωση που οι δύο επιχειρήσεις αποκτήσουν τη Forthnet θα συμμετάσχουν επί ίσοις όροις στο μετοχικό κεφάλαιο, ελέγχοντας περίπου το 60% των μετοχών της εταιρείας, δηλαδή θα έχουν τον πλήρη έλεγχο.

